’Zuma se paroolvrylating 99,9% verseker’Oudpres. Jacob Zuma by die hooggeregshof in Pietermaritzburg in Junie 2020. (Foto: Sandile Ndlovu/Pool) Oudpres. Jacob Zuma kan nou in elk geval vir gewone parool in aanmerking kom. Om dié rede, het sy regsverteenwoordiger Dinsdag voor die hooggeregshof aangevoer, moet die regsgedinge oor sy mediese paroolvrylating van die hand gewys word. Zuma is oorspronklik vir 15 maande tronk toe gestuur vir minagting van die hof. Hy kom reeds in aanmerking vir parool wanneer hy ŉ kwart van sy vonnis uitgedien het. Thabani Masuku het voorts gesê dat die applikante in die onderskeie sake nié ŉ wettige voet het om op te staan nie, aangesien hulle nog nie kon bewys dat Zuma se mediese paroolvrylating hul regte geskend het nie. Dít terwyl die applikante skynbaar goedkeur dat Zuma se regte, waaronder sy reg op privaatheid, geskend word. Hy voer ook aan dat die applikante bloot ŉ “politieke agenda” nastreef. Adv. Dali Mpofu het op sy beurt aangevoer dat hy 99,999% versekering kan gee dat Zuma wel op parool vrygelaat sal word indien hy teruggaan tronk toe. Volgens Mpofu is dit onder meer omdat die tronk nie aan Zuma die 24-uur-versorging kan gee wat hy benodig nie. Hy meen Zuma sal verswak of selfs doodgaan indien hy teruggestuur word tronk toe. Mpofu meen ook dat Zuma op 24-uur-versorging geregtig is omdat hy ŉ voormalige staatshoof is. AfriForum, die DA en die Helen Suzman-stigting het Dinsdag tydens ŉ virtuele hofsitting aangevoer dat die besluit om Zuma op mediese parool vry te laat, hersien moet word. Die hofverrigtinge duur voort.